Só lyk Mei se voertuigverkope  Die oorstromings in KwaZulu-Natal het ook ŉ invloed op die motorbedryf en vir die eerste keer in jare kraai Toyota nie oral koning wanneer dit kom by maandelikse voertuigverkope nie. Al is Toyota steeds bó aan die lys met 6 664 plaaslike verkope, kon dié maatskappy ongelukkig slegs 143 eenhede uitvoer. Teenoor April is uitvoere effens af in Mei van 30 788 na 25 786. Mercedes-Benz is die sterkste uitvoerder met 6 647 eenhede, dán Volkswagen met 6 526 gevolg deur BMW in derde plek met 5 900 uitvoere. Ford wys sterk uitvoere in die vierde plek met 5 376 uitvoere. Ford en Toyota se verkoopsyfers wys ŉ interessante dog uiteenlopende benadering aan hul afsonderlike uitdagings. Met Toyota se fabriek wat staan, sit hulle al hul ondersteuning agter hul plaaslike handelaarsnetwerk. Ford voer meer Rangers uit as wat hulle plaaslik verkoop – beslis nie ŉ gewilde besluit by hul plaaslike ondersteuners nie, maar in die Ford-wêreld is hoeveelhede kontraktueel bindend so indien Ford Suid-Afrika nie kan voorsien nie, sal hul die kontrakte verloor by ander aanlegte elders in die wêreld. Suzuki het in Mei koning gekraai onder die passasiersvoertuie met ŉ allemintige 4 250 eenhede. Sy Swift was ook die topverkoper vir die maand met 1 764 eenhede. In die tweede plek is Toyota met 3 998 passasiermotors en derde lê Volkswagen met 3 939 voertuie. Hyundai (2 675), Renault (2 442), Kia (1 829), BMW (1 249) en Haval (1 241) rond die toptien af. Die sterkste handelsmerk in die ligte handelsvoertuigsegment bly Toyota met 2 417 verkope, gevolg deur Ford met 1 572, Nissan met 1 527 – bitter na op Ford se hakke – en Isuzu die laaste een bó 1 000 eenhede met 1 163. Die stygende brandstofprys doen die motorbedryf ook geen guns nie en die rentekoers is ook besig om te begin klim. Die enigste hoop wat die handelaarnetwerke het, is dat kopers oor die afgelope twee jaar teruggehou het en nou geen keuse het as om hul voertuie te begin inruil nie. Twee voordele wat op kopers by die handelaars wag is ŉ billike prys vir hul inruil – tweedehandse motors in ŉ goeie toestand het nog nooit sulke sterk pryse gehaal nie. Maar dan is die ander verrassing die tekort aan voorraad. Daar is eenvoudig nie oortollige motors wat rondstaan nie, so indien ŉ mens ŉ voertuig kry wat jy wil hê, is daar eenvoudig geen onderhandeling rakende die prys nie en sal jy vinnig moet besluit voor iemand anders jou voorspring.